**Szombathely Megyei Jogú Város Önkormányzata Közgyűlésének**

**……/2025. (………...) önkormányzati rendelete**

**a városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásainak megállapításáról szóló 19/2019. (X. 31.) önkormányzati rendelet módosításáról**

[1] A Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában rögzített felhatalmazás alapján a helyi önkormányzat rendeletben állapítja meg az önkormányzati képviselőnek, a bizottsági elnöknek és tagnak, továbbá a tanácsnoknak járó tiszteletdíjat és természetbeni juttatást. Szombathely Megyei Jogú Város Közgyűlése ezen felhatalmazás alapján megalkotta a 19/2019. (X. 31.) önkormányzati rendeletét, amelyet a 17/2024. (X. 10.) önkormányzati rendeletével úgy módosított, hogy az abban szabályozott tiszteletdíjak a KSH által a tárgyévet megelőző évre közzétett hivatalos fogyasztói árindexnek megfelelő mértékben emelkednek minden év március 1. napjától kezdődően. Jelen önkormányzati rendelet megalkotásának célja az, hogy 2025. évben az önkormányzat gazdasági helyzetére tekintettel a tiszteletdíjak fentiek szerinti emelésére ne, csak 2026. március 1. napjától kerüljön sor.

[2] Szombathely Megyei Jogú Város Önkormányzatának Közgyűlése a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében eljárva  
a következőket rendeli el:

**1. §**

A városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásainak megállapításáról szóló 19/2019. (X.31.) önkormányzati rendelet 2. § (7) bekezdése helyébe a következő rendelkezés lép:

**„**(7) Az (1)-(6) bekezdésben rögzített tiszteletdíjak a KSH által a tárgyévet megelőző évre közzétett hivatalos fogyasztói árindexnek megfelelő mértékben emelkednek 2026. március 1. napjától, majd ezt követően minden évben március 1. napjától kezdődően.”

**2. §**

Ez a rendelet a kihirdetését követő napon lép hatályba.

|  |  |
| --- | --- |
| **/: Dr. Nemény András :/ polgármester** | **/: Dr. Károlyi Ákos :/ jegyző** |